*Extat haec epistola in ms. (XII/XIII s.) e Cisterciensi abbatia, nunc in Divionensi bibliotheca asservatum sub n° 228, fol. 98r et 99. Ab Ang. Manrique publicata fuit in *Annalibus cister.* t. II, p. 267, sed erronee attributa Frederico I, † 1188, et ad annum 1155 relata. Capituli vero responsum in supra laudato ms. tantum legitur. Litterae Domini Frederici regis romanorum, regis siciliae, missae capitulo generali anno Domini MCCXV. Venerabilibus in Christo Patribus et amicis dilectissimis, omnibus abbatibus Cysterciensis ordinis, F[ridericus] Dei gratia Romanorum rex, semper augustus, et rex Siciliae, salutem in Domino, et ad omne beneplacitum ipsorum paratum, et expositum. Si iuxta veritatis vocem ubi duo vel tres congregati fuerint in nomine Domini nostri Iesu Christi, ipse in medio eorum est : quid credendum est, ubi non solummodo duo, vel tres, sed tot nobiles athletae Christi, tot excelsae columnae Ecclesiae suae in nomine suo, imo ad honorem nominis sui, de diversis mundi partibus coadunati sunt, et congregati : nisi quod ipse in medio vestrum habitat, et Spiritus suus : quem in vos ipse transfudit, et sanctissima pectora vestra seipso inflammavit ? De qua igitur re, succensi flamma charitatis consenseritis, certissime obtinebitis, et fiet vobis, et quidquid postulaveritis Patrem in nomine dilectissimi filii sui Domini Iesu, dabit vobis affluenter, et non improperabit. Credimus enim, immo vere scimus, quod tanta est sanctitas huius reverendi Ordinis, tamque est placens, tamque suave, et acceptabile holocaustum orationum vestrarum, quod ei quotidie offertis sub carnis vestrae maceratione, et mortificatione : quod omne id, quod a Creatore nostro duxeritis petendum, cum pius ipse sit, et promptus ad benefaciendum, obtinebitis a multitudine miserationum suarum. Est etiam fides nostra non utique parva, quod hic mundus, qui lubricus et immundus est, et in maligno positus orationibus vestris sustentatur, et a facie furoris illius tremendi iudicis, cuius iram peccatis nostris accendimus, defensatur, avertendo suam quam meremur indignationem. Cum igitur hoc firmissime credamus, quod ab ipso Patre misericordiarum piis orationibus vestris impetretis, quidquid ab ipso in nomine unigeniti Filii sui humiliter postulaveritis ; nos, qui peccati pondere recognoscimus oppressos nos esse, omni humilitate, omni devotione ab universis vobis et singulis, qui in nomine Christi hic convenistis ; petimus, et obsecramus omnium precum instantia, quatenus in fraternitatem vestram nos recipientes, et in consortium sanctissimum orationum vestrarum nos colligentes, speciales Creatori nostro preces effundere dignemini, ut gratia sua misericorditer in nobis deleat et emendet quidquid hactenus commisimus, ex humana carnis infirmitate ; et in his, quae sibi placita sunt, nos conformare dignetur : et licet peccatores simus, cum tamen per ineffabilem misericordiam, Romani Imperii gubernacula susceperimus, det ipse nobis, vestro pio interventu, spiritum iudicii et veritatis, ut sic sub nobis regatur Imperium, et disponatur, ut ad laudem et gloriam nominis sui, sancta sua Ecclesia, quam in ara crucis sanguine suo redemit, pacis gaudeat optata *tranquillitate* ; et nos post decursum huius temporalis Imperii, una vobis cum ad Imperium sine fine mansurum pervenire possimus, et ipsum videre in decore gloriae suae, qui pro nobis humilis et despectus fieri non despexit. Et quia hoc, timore meritorum nostrorum, obtinere formidamus, piis orationibus vestris hoc consequi posse speramus et optamus. Ceterum quia signum vivificae crucis, die nostrae coronationis humeris nostris affiximus, fundantes ad hoc omnem nostram voluntatem et iacturam nostrae coronationis ut labore et studio nostro, terra sancta, terra illa quam calcarunt pedes Domini, terra illa in qua Dominus omnium salutem nostrorum operatus est, a manibus inimicorum crucis Christi, qui eam violenter detinent, capiatur ; suppliciter petimus, ut vestris sanctissimis orationibus desiderium nostrum compleatur. Adhuc quia recognoscimus, quia omnino ea, quae divina clementia circa nos, et in nobis misericorditer et miserabiliter operata est, per Dominum et patrem nostrum summum Pontificem, sicut per vicarium et ministrum suum dignata est operari ; petimus humiliter et devote, ut quia ad persolvendas debitas gratiarum actiones, pro tantis beneficiis nos ipsos iudicamus insufficientes, vos vice et loco nostro, hoc apud ipsum velitis piissimis orationibus vestris promereri : ultimo orationibus vestris nos recommendantes, scire volumus vos quod omnibus diebus nostris, huius sanctissimi Ordinis defensores esse volumus, et omnia facta sua tamquam nostra propria promovere. Datum apud S. Naborem XII° Kalend. Septembris Indictione IIIa. RESCRIPTUM CAPITULI AD EUNDEM. Illustrissimo F[rederico] dei gratia regi romanorum semper augusto et regi Sicilie, fr[ater] A[rnaldus] dictus abbas Cistercii totusque capituli generalis abbatum conventus, salutem et de temporali regimine ad regni celestis gloriam pervenire. Quum iuxta veritatis vocem omnis arbor bona fructum bonum facit, ex regiis apicibus vestris mellitum devotionis fructum gustando cognovimus et cognoscentes plurimum gratulamur quod divina bonitas bonitatem vestram in paradiso suo, quod est ecclesia, posuit velut arborem fructuosam et congruentissimam ad vineam domini sabaoth preregendum. Non est enim parva devotio quae tantae cedri sublimitatem ad tantillos frutices inclinavit, in tantum ut nos qui sumus obprobrium hominum et abiectio plebis dignata sit salutare et suae coronationis exhilarare gaudio, excitare ad devotionem, inflammare ad caritatem, dum pannosi ac pauperis gregis orationibus tam affectuose, tam ardenter, tam humiliter se commendat. Quamvis autem de vestra coronatione non gaudere non possumus, habundantius tamen nobis est gaudium quod illud evangelicae veritatis eulogium ad nos intelligimus pertinere quo apostolis dictum est : Regnum dei intra vos est. Ipsum est fides christiana qua christianissimum pectus vestrum summus pontifex futurorum bonorum Christus unctione divina sicut indubitanter credimus consecravit. Sed et capiti interioris hominis vestri coronam imposuit ornatam lapidibus preciosis, videlicet Salomonis sapientia, Samuelis iusticia, mansuetudine Moysi et fortitudine Sansonis, ut per sapientiam subiectos regatis populos, per iusticiam reos puniatis, per mansuetudinem foveatis pusillanimes, per fortitudinem conteratis rebelles. Hoc et oramus deum omnipotentem ut haec et cetera suae bonitatis dona semper augeat et confirmet in vobis ut ipsum bonorum nostrorum retributorem inveniatis, quem tam humiliter eorumdem recognoscitis tributorem. Siquidem inter cetera suae largitatis beneficia quibus vos excellentius decoravit, illud potissimum est scire cuius esset hoc donum et illi in gratiarum assurgere actiones. Ad quod dum vosmetipsos iudicatis minus ydoneos, minus sufficientes, humillima postulatione orationum nos omnes ad humilitatis devocionem non mediocriter excitastis. Qua et nos regiae devocioni pio concurrentes assensu, vos sicut postulastis in fraternitatem recipimus, et in consortium orationum nostrarum, et omnium quae in ordine fiunt et de cetero fient bonorum colligimus facturi pro vobis cum extremae dies vocationis vestrae nobis innotuerit quantum pro unoquoque nostrum fieri consuevit. Interim autem illud specialibus et devotis deo orationibus commendamus quod sanctae crucis signaculum suscepistis ut terram sanctam de pollutis infidelium manibus eripiatis, rogantes omnipotentis dei misericordiam ut secundum pium desiderium vestrum de suis adversariis triumphalem vobis gloriam conferre dignetur. Illud vero totis affectibus graciarum prosequimur actione, quod sicut in calce litterarum vestrarum legimus nostri ordinis defensores esse vultis et omnia facta eius tanquam vestra propria promovere. II STATUTA ANNI 1215 1 Quando minor campana pulsatur in elevatione hostiae salutaris, in missis de conventu, omnes qui pulsationem audierint, flectant genua praeter eos qui in dormitorio fuerint, orationem quam Deus inspiraverit facientes ; et in letania nominetur sanctus Iacobus ante sanctum Ioannem. 2 Domus Sancti-Facundi inter familiares nostros conscribatur. 3 Rescriptum indulgentiae Domini Papae, quod continet quod nullae litterae pro fugitivis firmitatem habeant, in quibus non scribitur  *Salva Ordinis disciplina* , studeant habere universi. 4 Liceat cuilibet abbati vel priori, si abbas defuerit, auferre habitum monacho fugitivo etiam renitenti. 5 Abbates ad Capitulum venientes, non adducant monachos secum, sed conversos, sine certa necessitate, excepto abbate Savigniaci cui permissum est ab antiquo. Qui aliter fecerint, veniam petant in Capitulo generali. 6 De pueris acuminatos cultellos portantibus, antiqua sententia teneatur. 7 Sententiae quae lata est de abbatibus ad Capitulum venientibus, ne infra quindecim dies ante Capitulum generale plusquam duas noctes morentur in domo Cistercii, nisi infirmitate vel necessitate detenti, additum est ut a vino abstineant omnino sine dispensatione, quamdiu amplius ibi fuerint commorati. 8 Sententia de reaedificandis capellis intelligitur de illis tantum quae sunt infra grangias. 9 Cum constitutum sit a Capitulo generali quod creationes et electiones abbatum non fiant nisi in domibus quae vacant, tamen auctoritas Capituli generalis dispensat circa illas quae a matribus ultra quindecim dietas distare noscuntur, in quibus si seniores domus illius in patrem abbatem vota sua transtulerint, poterit illuc abbatem dirigere. 10 Sententia antiqua de Sarracenis teneatur, videlicet ut non emantur, nec baptizari prohibeantur. 11 Abbates venientes ad Capitulum qui introducunt secum in Cistercium servientes in equis tempore Capituli generalis contra institutionem eiusdem Capituli, veniam petant super hoc ad nutum Capituli satisfacturi. 12 Petitio Beanensis abbatiae ut associetur inter familiares Ordinis admittitur. 13 Abbas de Sancto-Spiritus qui anno praeterito non venit ad Capitulum cum venire deberet, et nihilominus a Capitulo vocatus, hoc anno non venit, omni sexta feria sit in pane et aqua, et extra stallum abbatis donec Cistercio se praesentet, et nisi ad sequens Capitulum se praesentaverit, sciat se esse depositum. Abbas Casemarii hoc ei denuntiet, admonitus per abbatem Sancti-Stephani de Bosco. 14 Abbas de Egris qui non venit hoc anno ad Capitulum cum venire deberet tribus diebus sit in levi culpa, uno eorum in pane et aqua, et sequenti Capitulo se praesentet, et cui parcitur ad praesens propter suam novitatem, veniam super hoc petiturus. Abbas de Toplis hoc ei denuntiet. 15 Definitionum retractatio iterum committitur domino Cistercii et quatuor primis abbatibus qui, convocatis quos viderint evocandos, retractare satagant prout noverint expedire utilitati totius Ordinis intendentes. 16 Abbates de Ligno-Sancti-Patricii et de Fonte vivo qui hoc anno non venerunt ad Capitulum cum venire deberent, omni sexta feria sint in pane et aqua, et extra stallum abbatis, donec Cistercio se praesentent, et anno sequenti omni occasione postposita, Capitulum veniant, veniam super hoc petituri. Abbas de Valle salutis hoc eis nuntiet. 17 Abbas de Sancto-Thoma de Venitiis qui hoc anno non venit ad Capitulum cum venire deberet, omni sexta feria sit in pane et aqua et extra stallum abbatis, donec Cistercio se praesentet. Abbas de Cherreto hoc ei denuntiet. 18 Abbas Sancti-Anastasii qui hoc anno nec praeterito ad Capitulum accessit cum venire deberet, omni sexta feria sit in pane et aqua et extra stallum abbatis donec Cistercio se praesentet, et anno sequenti accedat ad Capitulum veniam super hoc petiturus. Abbas de Fossa nova hoc ei denuntiet. 19 Abbates de Cara insula et de Tuta valle de Datia qui propter pericula guerrarum non venerunt ad Capitulum cum venire deberent, omni occasione postposita sequenti Capitulo se praesentent, veniam super hoc petituri. Abbas de Saba hoc eis denuntiet. 20 Abbas de Buxeto qui non renuntiavit Capitulo de poena conversi sui de Rabiola, a Capitulo iniuncta, tribus diebus sit in levi culpa, uno eorum in pane et aqua. Abbas de Sancto-Prudentio hoc ei denuntiet. 21 Abbas Sancti-Petri-de-Gomer qui hoc anno non venit ad Capitulum cum venire deberet, omni sexta feria sit in pane et aqua et extra stallum abbatis donec Cistercio se praesentet et nihilominus ad sequens veniat Capitulum veniam super hoc petiturus. Abbas de Orta hoc ei denuntiet. 22 Abbas de Tironello qui conversum abbatis de Berdela remisit ad domum propriam sine nutu abbatis proprii quem non tenuerat per tres menses, tribus diebus sit in pane et aqua. 23 Abbas Sciciae qui in proprietate et excommunicatione est promotus in abbatem, sicut constat ex trium abbatum testimonio, nec admonitus a visitatoribus cessare voluit, et qui novitium infra annum probationis contra Regulam beati Benedicti procuravit, et de quo multa alia proferuntur, deponitur in instanti. Abbas de Accubatia hoc ei denuntiet. 24 Praecipitur abbatibus de Cadunis et de Bella pertica, auctoritate Capituli, ut convocent priorem de Ardonello qui obolos aureos accepit in depositum a fugitivo Grandis sylvae, et rei veritate diligenter inquisita, ordinent de pecunia, et corrigant de persona prout viderint expedire. 25 Praecipitur abbatibus de Karrazeto et de Buxeto, auctoritate Capituli generalis, ut ad locum de Lironis, in quo nobilis vir Rodericus, Roderici filius, et nutritor illustris regis Castellae, promittit se constructurum abbatiam, personaliter accedant, et consideratis omnibus et diligenter inspectis quae ad rem pertinent, utrum locus idoneus, et possessiones pacificae et sufficientes sint ad necessaria et constructionem abbatiae, sequenti Capitulo quae viderint et cognoverint studeant nuntiare. 26 Praecipitur abbati et conventui de Claro loco, auctoritate Capituli generalis ut corpus ducis Lotharingiae pacifice reddant, et extra abbatiam efferant abbati et monachis de Turceburne, usque ad octavam Paschae. Quod si non fecerint, interdicitur eis, auctoritate Capituli generalis, ne divina in ecclesia praesumant celebrare, quamdiu ibi fuerit corpus ducis. 27 Abbas Mansiadae qui inobediens fuit mandato domini Cistercii et sine aliquibus abbatibus, contra Chartam charitatis recepit cessionem abbatis de Sinancha, sex diebus sit in levi culpa, duobus eorum in pane et aqua. Conversos et monachos vero illos qui, ausu temerario, oves Aquaebellae peremerunt, ad domos remotissimas extra regnum eiiciat, et omni sexta feria sint in pane et aqua, et quoties in Capitulo praesentes adfuerint accipiant disciplinam, ultimi in ordine permansuri, usque ad nutum Capituli generalis. Liceat tamen abbati conversos in domo propria retinere, si voluerit damna ab eis illata moderate resarcire, ubi praedictam poenitentiam explere non obmittant. 28 Iniungitur abbatibus de Montepetroso et de Alta comba, auctoritate Capituli, ut die condicta personaliter accedant ad loca illa in quibus de pasturis quaestio vertitur inter abbatias Mansiadae et Aquae bellae, et auditis allegationibus et inspectis instrumentis utriusque partis, dissidentes ad concordiam inducant metas et terminos utriusque praefigentes quos transgredi non audeant, certam poenam transgressoribus imponendo et quod fuerit ratum et firmum statuant, auctoritate Capituli generalis. 29 Conversus de Lanconio, de Oratorio, qui cellerrario et monachis de Ré dure respondit, et eis necessaria ministrare noluit, septem sextis feriis sit in pane et aqua et septies disciplinam coram fratribus suis in capitulo Oratorii accipiat infra annum. 30 Abbas Sancti-Stephani de Bosco qui monachum et conversum ad se missos recipere noluit, tribus diebus sit in levi culpa, uno eorum in pane et aqua. 31 Abbas Fontis frigidi qui mulierem quae regina publice vocabatur, in oratorio sepelivit, quia in nomine potuit decipi, sex diebus sit in levi culpa, duobus eorum in pane et aqua, et quadraginta diebus extra stallum abbatis et conventus sex sextis feriis abstineat a vino. 32 Abbas de Bona valle qui monachum non sibi professum promovit in abbatem in domo Montis petrosi, et ipse abbas qui in professionibus recipiendis obediens ei fuit cum sciret se esse professum alterius, stent arbitrio et voluntati Domini Cistercii. 33 De conspiratione, quae dicitur facta contra abbatem in domo de Coronato, committitur abbati Morimundi. 34 De abbate de Florano qui non venit ad Capitulum cum venire deberet, et de quo dicitur quod iniuste monachum suspenderit per verenda et nimis inhoneste et creduliter tractari fecit, et quod iuraverit et iurare fecerit conventum suum pro pecunia in domo sua perdita, committitur abbatibus de Bardonis et de Portaglon, qui auctoritate Capituli generalis, ad domum illam accedant, et de his omnibus diligenter inquirant, praecipue de quantitate pecuniae, et de modo torturae, et quod invenerint, Capitulo sequenti studeant nuntiare. Abbas autem ille, quia non venit ad Capitulum, omni sexta feria sit in pane et aqua, et extra stallum abbatis, donec Cistercio se praesentet. 35 Abbas de Monte-ramorum qui non venit ad Capitulum generale cum venire deberet, sententiam a Capitulo generali constitutam sustineat scilicet ut sit extra stallum abbatis et omni sexta feria sit in pane et aqua donec Cistercio se praesentet, sequenti anno veniat super hoc veniam petiturus. Abbas de Superrado hoc ei denuntiet. 36 Abbates Nucariae et Curacii qui non venerunt hoc anno ad Capitulum generale cum venire deberent, poenam a Capitulo generali constitutam sustineant, scilicet ut sint extra stallum abbatis et omni sexta feria sint in pane et aqua donec Cistercio se praesentent. Abbas Sancti-Stephani de Bosco hoc eis denuntiet, et sequenti Capitulo omni occasione remota veniant super hoc veniam petituri. Hoc idem sustineat abbas de Aquilis qui hoc anno non venit ad Capitulum cum venire deberet et hoc ei denuntiet abbas S. Joannis de Tarrocha. 37 Abbas de Florano qui hoc anno non venit ad Capitulum cum venire deberet, poenam sustineat a Capitulo generali constitutam, scilicet ut sit extra stallum abbatis et omni sexta feria in pane et aqua, donec Cistercio se praesentet, sequenti tamen anno veniat super hoc veniam petiturus. Abbas de Scala Dei hoc ei denuntiet. 38 Abbati de Gargano qui hoc anno non venit ad Capitulum, cum venire deberet, ad preces Camerarii Domini Papae parcitur, sequenti tamen anno veniat super hoc veniam petiturus. Abbas de Fossa nova hoc illi denuntiet. 39 Abbates de Colomba et de Ripa alta qui non renuntiaverunt Capitulo generali de commissione sibi facta quid inde fecerint, tribus diebus sint in levi culpa, uno eorum in pane et aqua. Abbas de Locedio hoc eis denuntiet. 40 De abbate de Vacellis qui novitium infra annos constitutum dicitur recepisse, committitur abbati Claraevallis. 41 Praecipitur abbati et conventui Belli Loci ut omni contradictione remota inviolabiliter observent sententiam latam a iudicibus a Capitulo generali delegatis, videlicet abbatibus de Wardone et Wuburna et de Dorée. Si autem per quemcumque religiosum vel saecularem sententiae executio impedita fuerit, ex tunc abstineat tam abbas quam conventus a divina celebratione donec totum fuerit pacificatum. Iudices autem diligenter procurent ut executioni sententia demandetur et partibus ad se, auctoritate Capituli generalis, convocatis, de iniuriis, damnis et expensis pronuntient et ad satisfactionem abbatem et conventum, prout iustum fuerit, compellant. Ista fiant infra octavam Epiphaniae. 42 Abbas Sanae vallis qui hoc anno non venit ad Capitulum cum venire deberet, poenam sustineat a Capitulo constitutam, scilicet ut sit extra stallum abbatis et omni sexta feria in pane et aqua, donec Cistercio se praesentet et sequenti Capitulo, omni occasione remota, veniat super hoc veniam petiturus. Abbas de Charreto hoc illi denuntiet. 43 Abbas de Recluso in cuius grangiae horto extra septa grangiae mulieres pernoctaverunt longo tempore ad pectendam lanam, tribus diebus sit in levi culpa, uno eorum in pane et aqua ; et caveat ne de cetero talia in domo illa contingant. 44 De Galfrido de Mandevilla, filio Iusticiarii Angliae, qui detractat reddere 100 libras sterlingas quas pater eius legavit Capitulo generali, committitur abbati Claraevallis. 45 De abbate de Stanleia qui petit ab abbatibus Walliae sive Angliae quatuor marchas quas expendit in itinere post Dominum Narbonensem et Comitem Montisfortis, committitur abbati de Bordeleia qui auctoritate Capituli generalis faciat ei reddi quod viderit expedire. 46 Abbas de Petrosa qui inhumanum se praebuit in domo sua abbatibus hospitibus, nec per se, nec per priorem visitavit abbatem infirmum, tribus diebus sit in levi culpa, uno eorum in pane et aqua. 47 Abbates de Melen et Valle ecclesiarum, qui cum visitatores essent in abbatia S. Joannis de Torracha, deposito abbate, priorem et subpriorem instituerunt ibidem contra formam Ordinis, sex diebus sint in levi culpa, duobus eorum in pane et aqua ; prior et subprior deponantur, liceat tamen abbati suo, si voluerit eosdem restituere. 48 Abbas Belli loci in Anglia qui coram tribus comitibus et quadraginta militibus inordinate se habuit in mensa, scilicet bibendo ad garsacil, et qui habet canem cum catena argentea ad custodiendum lectum suum, et qui adduxit secum servientes saeculares in equis qui ei, flexis genibus, ministrant, et qui in vasis argenteis de consuetudine facit sibi ministrari, et de quo multa alia dicuntur, sequenti Capitulo, omni occasione remota, Cistercio se praesentet, obiectis et obiiciendis responsurus ; alioquin sciat se esse depositum. Abbas de Quarreria hoc ei denuntiet. 49 Duo monachi Willerus et Arfulsus qui vagando diffamant Ordinem, revocentur ad claustra sua, et neuter eorum equitet nisi in comitatu abbatis sui et nisi revertantur, pro fugitivis habeantur. 50 Monachus de Maceriis qui manipulos asportavit de campo Cistercii contra prohibitionem Cistercii, manipulos in eundem campum reducat, et veniat Cistercium satisfacturus. Dominus Cisterciensis provideat ne domus de Maceriis gravetur. 51 Testamentum praedecessoris abbatis de Sacedai de possessionibus ecclesiae suae in extremis factum, non teneat, nisi in hoc quod spectat ad manumissionem servorum. 52 Contentio Pruliacensis et Savigniacensis de voluntate et beneplacito abbatis Cistercii ita sopitur quod Saviniacus tempore Capituli generalis unum monachum secum adducere poterit in Cistercium, et Pruliacensis remanet prioratus. 53 Querela abbatis S. Stephani de Bosco contra abbatem Sambucinae pro auro quod prior S. Stephani in domo Sambucinae dicitur *amisisse,* committitur abbatibus Casemarii et Fossae novae qui rem diligenter inquirant, et auctoritate Capituli querelam praedictam compositione vel iudicio studeant terminare. 54 Querela abbatis Mortui maris contra abbatem Vallis S. Mariae committitur abbatibus de Beubec et de Karoliloco, qui ad loca personaliter accedentes, ordinent de eis, auctoritate Capituli generalis, quod viderint et cognoverint faciendum. 55 Querimonia abbatum de Claro fonte et de Caroloco super pascuis, committitur abbatibus Bellae vallis et Longi vadi, qui auctoritate Capituli compositionem super eis factam a Capitulo confirmatam, diligenter inspiciant, et illos quos culpabiles invenerint et transgressores corrigere satagant et punire. 56 Querela abbatis de Abercono contra abbatem de Basinguere super quinque libris et quibusdam aliis rebus, committitur abbatibus de Cumbremare et de Stalhauze, qui auctoritate Capituli generalis quod iustum viderint et cognoverint de praedictis statuant et disponant. Abbas de Deslocrescha hoc eis denuntiet. 57 Querela abbatum de Sancto-Leonardo et de Bona valle super maresco et aliis rebus, committitur abbatibus de Oratorio et de Domo Dei, auctoritate Capituli terminanda. 58 Conquestio Willermi de Helpestinoc contra abbatem Vallis S. Petri super eleemosyna quam dedit Brucamnus Coloniensis ad construendam abbatiam committitur abbatibus de Everbac et de Sconaugia qui diligenter cognoscant de praemissis et cognita sequenti Capitulo studeant nuntiare. 59 Petitio Cremonensium de construenda abbatia committitur abbatibus de Caravalle et de Colomba, qui ad locum personaliter accedant, et diligenter inspectis quae ad rem pertinent utrum locus idoneus sit et possessiones sufficientes et pacificae ad constructionem et necessaria abbatiae, sequenti Capitulo quae viderint et cognoverint studeant nuntiare. 60 Petitio abbatis de Orta de faciendo anniversario Domini Martini episcopi in domo sua, exauditur, non tamen stando. Idem conceditur abbati de Campo-S.-Mariae de anniversario episcopi sui. 61 Petitio fratrum de Monte Frag ut incorporentur Ordini sub magisterio fratrum de Calatrava et custodia abbatis Morimundi, admittitur. 62 Clerici qui sub habitu laicali et in sacris ordinibus constituti in conversos recipiuntur, cum hoc abbati constiterit, eiiciantur. 63 Inhibetur auctoritate Capituli generalis ne de cetero aliquis praesumat ecclesias parochiales accipere. Transgressor autem, si abbas fuerit, sine retractatione deponatur, alii vero a domibus propriis sine spe reversionis eliminentur. 64 Constitutio quae facta est de non habenda societate cum saecularibus in terris excolendis et pecoribus nutriendis firmiter in posterum teneatur. Nec liceat alicui alienas terras excolere ; transgressores vero, si abbates fuerint, ab altaris officio abstineant. Alii autem a domibus propriis eliminentur, sine spe reversionis. 65 Statutum est a Capitulo generali ut nullus deinceps audeat terras arabiles, vineas, furnos, vel molendina emere vel acquirere, nisi in puram eleemosynam et solemnem donationem data fuerint nobis, quae tamen propriis manibus et sumptibus nequaquam excolamus, sed aliis tradamus excolendas. Si autem aliquis abbas huius constitutionis transgressor fuerit comprobatus, sine retractatione aliqua a patre abbate deponatur, et omnes quorum consilio factum fuerit, a domo illa eliminentur sine spe reversionis permansuri. 66 Abbatiarum transmutatio vel commutatio nusquam fiat nisi de licentia Capituli generalis. Conventus vero novem feriis sextis continuis sit in pane et aqua, nisi grandis solemnitas exigat dispensationem. Qui autem absentes erant, vel manifeste contradixerunt, sint immunes. 67 Praecipitur ut Bs. Ioannes evangelista et Bs. Thomas martyr Cantuariae in letaniis nominentur, et Sa. Catharina, de qua festum duodecim lectionum fiet, et[iam] in letaniis nominetur. 68 Tempore tonsionis, missae post Primam celebrentur in his locis ubi monachi tondere consueverunt. 